ஆலடிவிளை சிற்றுாரில் வசிக்கும் தமிழர்கள், சிறுதெய்வ வழிபாடு என்ற நாட்டுப்புறவியல் முறையை பாரம்பரியமாக கொண்டுள்ளனர். கன்னி தெய்வத்தை முதன்மையாகவும், ரகசியமாகவும் வழிபடுகின்றனர். குடும்ப வாழ்வில் இணைவதற்கு முன், மரணமடையும் ஆண், பெண்களை கன்னி என்று அழைக்கின்றனர். அவர்களை நினைத்து, நள்ளிரவில் சிறு சடங்கு செய்து வழிபடுவர். இது அனைத்து குடும்பங்களிலும் நிகழும். பாரம்பரிய வழிபாட்டில் இருந்து கிறிஸ்தவ மதத்துக்கு மாறிய குடும்பங்களிலும் பின்பற்றுவதுண்டு.
குலவழிபாடு மரபும் கொண்டுள்ளனர். இதை குடி வழிபாடு என்பர். இதில் முக்கியமானது ஒன்றைவீரன் குடி வழிபாடு. ஒன்றைவீரன் வழித்தோன்றல் குடும்பத்தின் முதற் கோவில், ஊருக்கு நடுவே உள்ளது. வெண்கலமகராஜன் சாலையில் பாசனக்கால்வாய் அருகே நாராயணன் ராஜமணி வளாகத்தில் உள்ளது.
இந்த குடிதவிர ஊசிகாட்டான், மன்னர் ராசா, காலன் என குடித்தலைவர்களை முதன்மையாகக் கொண்டு, அவர்கள் பெயரில் வழிபாட்டு மையங்களை உருவாக்கி வழிபடும் வழக்கம் இன்றும் உள்ளது. இந்த குடித்தலைவர் பெயர்களை, குடும்பத்தில் மூத்த உறுப்பினர்களுக்கு சூட்டும் வழக்கமும் நடைமுறையில் இருந்தது. இப்போது அருகி வருகிறது. குடியை, கொடி என வாய்மொழியாக உச்சரிப்பதால் பொருள் கொள்வதில் சிக்கல் ஏற்படும்.
அம்மன் வழிபாடும் உள்ளது. முத்தாரம்மனை வழிபடுவர். ஊருக்கு பொதுவான முத்தாரம்மன் கோவில், ஆலடிவிளை சிற்றூரின் வடக்கு எல்லையில் உள்ளது.
திருமால் கடவுளை முன் வைத்து, முத்துக்குட்டி சுவாமிகள் என்ற ஐயா வைகுண்டர் வழியில் அய்யாவழி மரபில் ஒரு நிழல் தாங்கல் இங்கு உள்ளது. 
புராட்டஸ்டாண்டு கிறிஸ்தவ மதத்தை, ஞானப்பூ மகள் லேயாள் என்ற பெண் ஸ்தாபித்தார். அவர் கிறிஸ்தவத்துக்கு மாறியதன் மூலம் இந்த சிற்றுாருக்கு புராட்டஸ்டண்ட் கிறிஸ்தவம் வந்தது. அவரது கணவர் பெயர் இசக்கிமுத்து. குடிவழி வழிபாட்டில் தீவிரமாக கொண்டிருந்தவர். இவர்கள் குடும்பம், 18 ம் நுாற்றாண்டில் மதம் மாறி, றிங்கல்றொபி பெயரில் ஆலடிவிளையில் ஆலயத்தை உருவாக்கினார். பிற மத வழிபாட்டாளர்களோ, ஹிந்து மதத்தை சேர்ந்தவர்களோ இந்த சிற்றுாரில் வசிக்கவில்லை.

வரலாற்று தடயங்கள்
நீர்வளம்
பெயர்காரணம்
வழிபாட்டு இடங்கள்